**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Νοεμβρίου 2019, ημέρα Τρίτη και ώρα 18.15΄, στην Αίθουσα της **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Γκιουλέκα, με θέμα ημερήσιας διάταξης:

Ενημέρωση, σύμφωνα με το άρθρο 36 παρ. 5 του Κανονισμού της Βουλής, από τον Υφυπουργό Εξωτερικών, υπεύθυνο για την Οικονομική Διπλωματία και την Εξωστρέφεια, κ. Κωνσταντίνο Φραγκογιάννη, για θέματα αρμοδιότητάς του.

Στη συνεδρίαση παρέστη και ο κ. Γρηγόριος Δημητριάδης, Γενικός Γραμματέας διεθνών οικονομικών σχέσεων και εξωστρέφειας.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Τσαβδαρίδης Λάζαρος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Πούλου Γιώτα, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Ζαχαριάδης Κωνσταντίνος, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Μπιάγκης Δημήτριος, Λοβέρδος Ανδρέας, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής. Όσον αφορά στα ζητήματα που θα μιλήσουμε σήμερα, να σας πω ότι έχουμε λάβει στην Επιτροπή μια σχετική επιστολή της Ένωσης Διπλωματικών Υπαλλήλων Οικονομικών και Εμπορικών Υποθέσεων, η οποία συνοδεύεται και από ένα σχετικό ψήφισμα, που έχει ημερομηνία 25 Σεπτεμβρίου. Η επιστολή ήρθε στις 8 Νοεμβρίου και μέσα αναφέρονται στην προσπάθεια που γίνεται να συγκεντρωθούν όλες οι υπηρεσίες και φορείς, που εμπλέκονται σε θέματα Οικονομικής Διπλωματίας, σε έναν ενιαίο συντονισμό στο Υπουργείο των Εξωτερικών.

 Όπως λένε, είναι ένα αίτημα ώριμο, αποδεκτό και ζητούν, όταν αλλάξει το νομοθετικό πλαίσιο – προφανώς με τον Οργανισμό του Υπουργείου – να ερωτηθούν και οι ίδιοι, για να μπορέσουν να εκφέρουν τις απόψεις τους, ως έχοντες σχετική εμπειρία.

Κύριε Υπουργέ, καλώς ήρθατε, λοιπόν. Ήσασταν πρόσφατα με τον Πρωθυπουργό στο ταξίδι στην Κίνα. Είχαμε και την επίσκεψη του Κινέζου Προέδρου, επομένως, έχετε να μας ενημερώσετε για αρκετά ζητήματα.

Κυρίες και κύριοι συνάδελφοι, να σας ενημερώσω ότι λόγω της φύσεως της σημερινής συζήτησης, θα κάνει μια τοποθέτηση ο Υπουργός, θα τεθούν τα ερωτήματα από τους συναδέλφους – δεν θα γίνουν εισηγήσεις από εκπροσώπους των κομμάτων – και μετά θα διακόψουμε, πλέον, την τηλεοπτική μετάδοση και θα απαντήσει ο Υπουργός σε οποιαδήποτε άλλα θέματα.

Αύριο, να σας θυμίσω ότι έχουμε συνεδρίαση με τον αρμόδιο Υφυπουργό για θέματα Ομογένειας, τον κ. Αντώνιο Διαματάρη. Πιστεύω ότι θα είναι, επίσης, πολύ ενδιαφέρουσα συνεδρίαση. Αύριο, λοιπόν, θα ακολουθήσουμε τη γνωστή διαδικασία, δηλαδή, οι εκπρόσωποι των κομμάτων θα τοποθετηθούν μετά τον Υπουργό και μετά θα διακόψουμε τη μετάδοση. Τον λόγο έχει ο κ. Υπουργός.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών, υπεύθυνος για την Οικονομική Διπλωματία και την Εξωστρέφεια):** Αξιότιμε κύριε Πρόεδρε, αξιότιμες κυρίες και κύριοι βουλευτές, χαίρομαι πολύ που βρίσκομαι εδώ, σήμερα μαζί σας και σας ευχαριστώ πολύ για την ευγενική σας πρόσκληση.

Θα ήθελα, με την ευκαιρία της σημερινής μας συνάντησης, να σας ενημερώσω για τον νέο ρόλο που αναλαμβάνει η Ελληνική Οικονομική Διπλωματία, τους σχετικούς σχεδιασμούς του Υπουργείου Εξωτερικών, καθώς και για τα αποτελέσματα του πρόσφατου ταξιδιού μου στη Σαγκάη, όπου συνόδευα τον κ. Πρωθυπουργό, στα πλαίσια της Διεθνούς Έκθεσης Σαγκάη, της δεύτερης διεθνούς έκθεσης του 2019.

Κυρίες και κύριοι, στη σύγχρονη εποχή, η άσκηση αποτελεσματικής οικονομικής διπλωματίας εντάσσεται ως βασική προτεραιότητα στις παραδοσιακές δραστηριότητες της εξωτερικής πολιτικής. Ενταγμένη, πλέον, η εξωστρεφής οικονομική ανάπτυξη της χώρας στον κρίσιμο τομέα της εξωτερικής πολιτικής αποκτά νέα πλεονεκτήματα και συνέργειες, για την αξιοποίηση των οποίων, απαιτείται ουσιαστική προσαρμογή των φορέων υλοποίησης αυτής στα νέα δεδομένα.

Το όραμα, που καλούμαστε να υπηρετήσουμε, είναι η δημιουργία μιας εξωστρεφούς Ελλάδας, με στόχο την τόνωση της ελληνικής οικονομίας και την βελτίωση της ποιότητας ζωής κάθε Ελληνίδας και κάθε Έλληνα. Αυτό το όραμα εξειδικεύεται σε τρεις στρατηγικούς στόχους. Ειδικότερα, την υποστήριξη των ελληνικών εξαγωγών και της διεθνοποίησης των ελληνικών επιχειρήσεων, δεύτερον, την προσέλκυση επενδύσεων και τρίτον, τον επαναπροσδιορισμό και το χτίσιμο σε διεθνές επίπεδο της εικόνας της εξωστρεφούς Ελλάδος.

Με δεδομένες, λοιπόν, τις στρατηγικές αυτές κατευθύνσεις, θα πραγματοποιήσουμε τις εξής δράσεις. Ενοποιούμε τις δομές εξωστρέφειας κάτω από μια κοινή στέγη στο Υπουργείο Εξωτερικών. Δημιουργούμε έναν ενιαίο και ενισχυμένο φορέα άσκησης εξωστρέφειας, συγχωνεύοντας όλες τις υπηρεσίες στο Υπουργείο Εξωτερικών, σε μια Γενική Γραμματεία Διεθνών Οικονομικών Σχέσεων και Εξωστρέφειας. Έχω τη χαρά να έχω σήμερα μαζί μου και τον Γενικό Γραμματέα, κ. Γρηγόρη Δημητριάδη, που ηγείται αυτής της Μονάδας.

Επιθυμία μας είναι ο βέλτιστος συντονισμός, η αποτελεσματικότερη διοίκηση και η ύπαρξη μιας ενιαίας, ξεκάθαρης και δυνατής φωνής. Στο πλαίσιο αυτό, ήδη, μεταφέρθηκε στο Υπουργείο Εξωτερικών, από το Υπουργείο Ανάπτυξης, η Γενική Διεύθυνση Διεθνούς Οικονομικής και Εμπορικής Πολιτικής, το «Enterprise Greece» και ο Οργανισμός Ασφάλισης Εξαγωγικών Πιστώσεων.

Πολύ σύντομα, θα έχω την χαρά να καταθέσω το σχετικό σχέδιο νόμου, που θα ενώνει λειτουργικά τη Γενική Γραμματεία Διεθνών Οικονομικών Σχέσεων και Εξωστρέφειας με τη Γενική Διεύθυνση Οικονομικής και Εμπορικής Πολιτικής, ώστε να επιτευχθεί ο στόχος της ενιαίας λειτουργίας σε ένα συντεταγμένο πλαίσιο δράσης.

Πριν από λίγες εβδομάδες, εγκρίθηκε από την Βουλή ο μετασχηματισμός του «Enterprise Greece», σε μια εξωστρεφή, σύγχρονη και δυναμική εταιρική δομή, που θα συμβάλει στην οικονομική, κοινωνική και περιβαλλοντική ανάπτυξη της χώρας.

Με τις αλλαγές, που επιφέρει στον τρόπο λειτουργίας της εταιρίας ο νέος νόμος, αυτή θα έχει τη δυνατότητα, πλέον, να συμβάλει στην κατάρτιση του Εθνικού Στρατηγικού Σχεδίου Εξωστρέφειας και του σχεδίου δράσης αρχιτεκτονικής της διεθνούς εικόνας. Αυτό που ονομάζουμε «National Brand» και για το οποίο θα σας μιλήσω λίγο αργότερα. Δεύτερον, στηρίζει την πραγματοποίηση ελληνικών επενδύσεων σε αγορές του εξωτερικού και την ανάπτυξη του διεθνούς εμπορίου. Τρίτον, κινητοποιεί τους επενδυτές και τους πληροφορεί για το θεσμικό, φορολογικό και χρηματοοικονομικό πλαίσιο, που διέπει τις επενδύσεις στην Ελλάδα και τις επενδυτικές ευκαιρίες στην Ελλάδα. Τέταρτον, αναλαμβάνει την παρακολούθηση, μελέτη, εκπόνηση και εισήγηση μελετών, προτάσεων, μέτρων και δράσεων για την προώθηση, ενίσχυση και υποστήριξη των εξαγωγών, τη βελτίωση της ανταγωνιστικότητας, την άρση των αντικινήτρων στις εξαγωγές και την προσέλκυση επενδύσεων.

Ταυτόχρονα – και αυτό είναι πολύ σημαντικό – η εταιρία γίνεται ο πρώτος φορέας, επαναλαμβάνω, ο πρώτος φορέας, που υιοθετεί τις δικλείδες ασφαλείας της νεοσύστατης Εθνικής Αρχής Διαφάνειας, προκειμένου να διασφαλιστεί τόσο η διαφάνεια όσο και η λογοδοσία.

Κυρίες και κύριοι, η εξωστρεφής Ελλάδα απαιτεί όμως και μια νέα, αναβαθμισμένη εικόνα. Αυτό τον σκοπό καλείται να υπηρετήσει η πρωτοβουλία «Repositioning Greece». Χτίζουμε σταδιακά την εικόνα της εξωστρεφούς Ελλάδας, σε διεθνές επίπεδο, αλλά και εσωτερικά. Στοχεύουμε να ανακτήσουμε το χαμένο έδαφος, λόγω της οικονομικής κρίσης, αλλά και την κακή, συχνά διαστρεβλωμένη, εικόνα της χώρας μας. Κάποιοι το ονομάζουν «Εθνικό Brand», αλλά στην πραγματικότητα είναι κάτι πολύ περισσότερο, γιατί δεν αφορά στο μάρκετινγκ, αφορά στη θέση της χώρας στον κόσμο.

Πρόκειται για την αρχιτεκτονική, που απαρτίζεται από όλα τα σημαντικά, επιμέρους στοιχεία της υπόστασης της πατρίδας μας. Στοιχεία που όλα μαζί συνθέτουν αυτό, που επιθυμούμε να είμαστε. Μια σύγχρονη, πολυδιάστατη, ενιαία, αποτελεσματική φωνή και εικόνα της νέας Ελλάδας στο παγκόσμιο τοπίο.

Για να το πετύχουμε αυτό, έχουμε συγκροτήσει μια συμβουλευτική ομάδα στρατηγικού σχεδιασμού, στην οποία συμμετέχουν, αφιλοκερδώς, προσωπικότητες εγνωσμένης αξίας και εξειδίκευσης, με διεθνές κύρος στον τομέα τους, οι οποίοι πλαισιώνονται από εκπροσώπους της Προεδρίας της Κυβέρνησης και της Γενικής Γραμματείας Διεθνών Οικονομικών Σχέσεων και Εξωστρέφειας του Υπουργείου Εξωτερικών.

Σε ό,τι αφορά στο ταξίδι μου στη Σαγκάη και την 2η Διεθνή Έκθεση του 2019. Πριν από δέκα ημέρες είχα την ευκαιρία να συνοδεύσω τον Πρωθυπουργό, ο οποίος ηγείτο της Ελληνικής Αντιπροσωπείας στην Έκθεση CII του 2019, στη Σαγκάη. Πρόκειται για την μεγαλύτερη έκθεση, που προσανατολίζεται αποκλειστικά στις εισαγωγές προϊόντων στη μεγάλη κινεζική αγορά.

Η φετινή χρονιά είχε ιδιαίτερη σημασία για εμάς, μια και η Ελλάδα ήταν μια από τις τιμώμενες χώρες. Η ελληνική αποστολή διοργανώθηκε από το «Enterprise Greece», σε συνεργασία με το Υπουργείο Εξωτερικών. Οφείλω να δώσω συγχαρητήρια στα στελέχη, που εργάστηκαν, μέσα σε πολύ στενά χρονικά πλαίσια, για να έχουμε ένα πολύ θετικό αποτέλεσμα.

Η Ελλάδα συμμετείχε στην Έκθεση με δύο περίπτερα, ένα εθνικό περίπτερο 250 τ.μ. και ένα κλαδικό 208 τ.μ., που παρουσιάστηκαν προϊόντα του αγροτοδιατροφικού κλάδου. Διοργανώσαμε, επίσης, ένα επιχειρηματικό forum, όπου ελληνικές επιχειρήσεις είχαν την ευκαιρία να συμμετάσχουν σε business to business συναντήσεις με αντίστοιχες κινεζικές. Συνολικά, συμμετείχαν 213 εκπρόσωποι κινεζικών εταιρειών, μεταξύ αυτών σημαντικά ονόματα από την κινεζική αγορά, όπως Bank of China, China Development Bank, Juneyao Group – η Juneyao Air είναι η εταιρία που ξεκίνησε την σύνδεση Σαγκάης-Αθήνας με απευθείας πτήση – COSCO Shipping, State Power Investment Corporation, China Three Gorges International, Futon Group, ZTE, Huawei, Tens and Technology, Beng lizing housing include ship Industry και άλλες εταιρείες, σχετικές με τον χώρο του shipping. Η ελληνική αποστολή περιελάμβανε 93 εκπροσώπους, από 62 συνολικά ελληνικές εταιρείες και συλλογικούς επιχειρηματικούς φορείς. Η συμμετοχή χαρακτηρίστηκε από το υψηλό επίπεδο εκπροσώπησης και το ιδιαίτερα σημαντικό κλαδικό εύρος.

Πρέπει, επίσης, να επισημάνουμε ότι το κόστος μετάβασης και φιλοξενίας των ελληνικών επιχειρήσεων καλύφθηκε από τους ίδιους τους επιχειρηματίες, πράγμα που δείχνει και το ενδιαφέρον τους για την συμμετοχή στην Έκθεση, αλλά και την προσδοκία τους για θετικά αποτελέσματα από αυτή τη συμμετοχή. Καταξιωμένες ελληνικές επιχειρήσεις από ένα ευρύ πεδίο κλάδων, όπως η ενέργεια και οι κατασκευές, τα τρόφιμα και τα ποτά, τον τουρισμός και τα ακίνητα, τα φαρμακευτικά προϊόντα και τα καλλυντικά, τεχνολογίες πληροφορικής και επικοινωνιών, ναυτιλία και ναυτιλιακό εξοπλισμό, εφοδιαστική αλυσίδα, χρηματοπιστωτικές υπηρεσίες και πολιτιστική βιομηχανία, συμμετείχαν και πραγματοποίησαν συνολικά 315 συναντήσεις με εκπροσώπους κινεζικών φορέων και επιχειρήσεων. Το σύνολο των κινεζικών εταιρειών, που συμμετείχε στις διμερείς επαφές, ανήλθε σε 132. Στο πλαίσιο των εργασιών του forum, που περιελάμβανε χαιρετισμό και τοποθέτηση του Έλληνα Πρωθυπουργού και εκπροσώπου του κινεζικού Υπουργείου Εμπορίου και της Ένωσης Επιμελητηρίων Σαγκάης, παρουσίαση των επιτυχημένων επενδύσεων της COSCO από την Ελλάδα και την Climan στην Κίνα, καθώς και συζήτηση για τις προοπτικές ανάπτυξης διμερούς συνεργασίας στους τομείς του τουρισμού και του πολιτισμού.

Κυρίες και κύριοι, οφείλω να σας πω ότι, ήδη, από τις πρώτες ημέρες ανάληψης των καθηκόντων μου γνώρισα πολλά από τα στελέχη των υπηρεσιών του Υπουργείου Εξωτερικών και των δύο νέων φορέων. Με εντυπωσίασε το επίπεδο κατάρτισης, αλλά πάνω απ' όλα, η θετική τους διάθεση προς τις μεταρρυθμίσεις, που πρόκειται να γίνουν. Κορυφαίος, φυσικά, σύμμαχος και εκφραστής της προσπάθειάς μας θα είναι όλοι αυτοί, όλοι μαζί χτίζουμε μια δυνατή ομάδα, που θα πετύχει. Ελπίζω ότι σε αυτή την πορεία όλοι μαζί θα σταθούμε ενωμένοι και αρωγοί της προσπάθειας εξωστρέφειας. Η οικονομική κρίση μας λύγισε, αλλά δεν μας τσάκισε. Ενωμένοι, στηριζόμενοι στις δικές μας δυνάμεις, θα την αφήσουμε πίσω. Δουλεύουμε σκληρά, με αυτοπεποίθηση για το σήμερα και αύριο. Η χώρα, με σεβασμό στην ιστορία της, πρέπει να βαδίσει μπροστά. Ευχαριστώ για την προσοχή σας και είμαι στη διάθεσή σας για να απαντήσω σε ό,τι ερωτήσεις έχετε. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε. Σας ευχαριστώ πολύ για την παρουσία σας εδώ. Είναι θετικό ότι από το Υπουργείο Εξωτερικών έχουμε μια σειρά από στελέχη, Υπουργούς, Αναπληρωτές Υπουργούς, Υφυπουργούς που έχουν έρθει να παρουσιάσουν τις απόψεις τους. Ο τομέας της Οικονομικής Διπλωματίας είναι ένας τομέας στον οποίο συνεχίζει η χώρα μας να τροχιοδρομεί στις ράγες που της είχε θέσει η προηγούμενη κυβέρνηση. Νομίζω ότι κι εσείς αναγνωρίζετε το αυτονόητο, για παράδειγμα ότι ήμασταν τιμώμενη χώρα στην Expo της Σαγκάης είναι κάτι, που είχε εξασφαλιστεί από την προηγούμενη κυβέρνηση. Είναι θετικό να υπάρχει συνέχεια της προσπάθειας της χώρας σε αυτά τα επίπεδα. Γενικότερα, νομίζω ότι μας πιστώνετε όχι η έναρξη, αλλά η αναβάθμιση των οικονομικών θέσεων με την Κίνα, η οποία στο παρελθόν βασιζόταν αποκλειστικά στην ναυτιλία και στην Cosco, ενώ επί των ημερών μας επεκτάθηκε στον χρηματοπιστωτικό τομέα, στον ασφαλιστικό τομέα, στον τομέα των νέων τεχνολογιών, με την Huawei.

Θέλω να σας ρωτήσω συναφώς, εάν πέρα από την συνέχεια της προηγούμενης οικονομικής πολιτικής, που εμείς ακολουθήσαμε, εάν έχετε νέες προτεραιότητες, που θα ακολουθήσετε;

Σε ποιες από τις μεικτές διυπουργικές Επιτροπές, που ήταν προγραμματισμένες, πρόκειται να δώσετε μια σχετική προτεραιότητα; Και αν συνεχίζετε να έχετε, όπως κι εμείς, μια στρατηγική, η οποία θέλει να προωθήσει τα συγκριτικά πλεονεκτήματα της χώρας μας στο πλαίσιο ενός αναπτυξιακού μοντέλου, στο οποίο προφανώς υπάρχουν προτεραιότητες.

Θα ήθελα να ακούσω από εσάς, για να μην ακούσετε από εμένα αυτές, οι οποίες είχαν τεθεί.

Για τα θέματα της εσωτερικής οργάνωσης θέλω να σας ρωτήσω στη συνέχεια. Το γεγονός της προσπάθειας ενσωμάτωσης στο Υπουργείο Εξωτερικών όλων των φορέων οικονομικής εξωστρέφειας είναι θετική πρωτοβουλία – το είχα επισημάνει στο παρελθόν και το επαναλαμβάνω και τώρα – έχουμε όμως τις εξής επιφυλάξεις και θέλουμε τις εξής διευκρινίσεις.

Το «Enterprise Greece» είναι λογικό να ενσωματωθεί ως βραχίονας εκτέλεσης της πολιτικής του Υπουργείου. Όπως αντιλήφθηκα από την εισήγησή σας, αλλά και από το καταστατικό, που καταθέσατε, έχετε σκοπό να της αναθέσετε ρόλο στρατηγικής. Αυτό μου φαίνεται προσωπικά παράδοξο, γιατί ένας εποπτεύων φορέας δεν μπορεί να ασκεί παρόμοια καθοδηγητική λειτουργία επί του δημόσιου Οργανισμό, στον οποίο εντάσσεται. Ειδικά ενόψει του ότι έχετε αποδώσει εντελώς χρηματοοικονομικό χαρακτήρα στην εταιρεία αυτή με το πρόσφατο καταστατικό, που δεν είναι παραγωγική.

Για παράδειγμα, και συναφώς μια που αναφερθήκατε σε θέματα διαφάνειας, θέλω να σας ρωτήσω, εάν θα συνεχισθεί ο διαγωνισμός για τις 117 θέσεις ΑΣΕΠ, που είχαν προκηρυχθεί ή αν πρόκειται να προσλάβετε προσωπικό εκτός ΑΣΕΠ και αν πρόκειται να κάνετε κάτι τέτοιο, πώς δικαιολογείται αυτή σας η επιλογή με την πρόθεσή σας να προχωρήσετε με καθεστώς διαφάνειας και ανεξαρτησίας στην Επιτροπή αυτή;

Επίσης, θέλω να σας ρωτήσω, εάν κατάλαβα καλά, την ενσωμάτωση των νέων φορέων οικονομικής διπλωματίας στο Υπουργείο Εξωτερικών θα την κάνετε με αυτοτελές νομοσχέδιο. Δεν θα ήταν λογικότερο να γίνει κάτι τέτοιο με τον Οργανισμό του Υπουργείου, που από ό,τι άκουσα προετοιμάζετε ή κατάλαβα λάθος;

Τέλος, θέλω να μου πείτε, πώς σκοπεύετε να δρομολογήσετε την επικοινωνία με τους παραγωγικούς φορείς της χώρας; Εμείς είχαμε προσπαθήσει να έχουμε μια συνεχή επικοινωνία με όλους τους φορείς επιχειρηματικότητας τόσο μεγάλους (ΣΕΒ) όσο και μικρούς για την ένταξή τους στο σχεδιασμό της οικονομικής μας διπλωματίας. Θα ήθελα να ακούσω τον δικό σας προγραμματισμό επί του θέματος αυτού. Σας ευχαριστώ πολύ, κύριε Υπουργέ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Τον λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ**: Κύριε Υπουργέ, καλωσορίσατε στην Επιτροπή. Ξεκινάει μια νέα προσπάθεια στο Υπουργείο Εξωτερικών, μια προσπάθεια την οποία κάποιοι από εμάς την υποστήριζαν πάρα πολλά χρόνια τώρα, ότι χρειάζεται να ενώσουν δυνάμεις οι διάφοροι φορείς, οι οποίοι προβάλουν την Ελλάδα και προσπαθούν να φέρουν επενδύσεις στη χώρα, διότι πράγματι, επί πάρα πολλά χρόνια, γινόντουσαν παράλληλες προσπάθειες, όλες καλές, αλλά, όταν διάφοροι φορείς, παραλλήλως, προσπαθούν να κάνουν την ίδια δουλειά, τα αποτελέσματα σίγουρα δεν μπορούν να είναι αυτά, τα οποία επιθυμούμε.

Για να προχωρήσω λίγο την σκέψη του κ. Κατρούγκαλου δεν είναι εύκολο, κύριε Υπουργέ, να ενωθούν αυτοί οι φορείς υπό το Υπουργείο Εξωτερικών. Είναι μια δύσκολη διαδικασία, διότι σταδιακά αυτή η συνεργασία πρέπει να είναι ειλικρινής και να στηρίζει ο ένας τον άλλον.

Εάν σωστή είναι η πληροφόρηση αυτή τη στιγμή, γίνεται μια εσωτερική διαπάλη για να κρατηθούν οι ανεξαρτησίες από τις διάφορες πλευρές και από τα διάφορα συνεργαζόμενα μέρη, άρα δεν θα είναι εύκολη η προσπάθειά σας να ενώσετε τις διάφορες, ακόμη και ενδεχομένως, διαφορετικές λογικές, οι οποίες υπάρχουν.

Εγώ θέλω να σας πω ξεκάθαρα ότι είχα πάντοτε την άποψη ότι οι πρέσβεις οφείλουν να προΐστανται της Οικονομικής Διπλωματίας σε κάθε χώρα, στην οποία βρίσκονται, διότι για πάρα πολλά χρόνια έκανα πολύ μεγάλη προσπάθεια – όταν είχα εγώ την ευθύνη να αλλάξει η λογική αυτή των πρέσβεων – η αντίληψη του Διπλωματικού Σώματος ήταν ότι το Διπλωματικό Σώμα μιλάει μόνο για τα ονομαζόμενα «εθνικά θέματα» ή «θέματα εξωτερικής πολιτικής» ή «διμερών σχέσεων».

Αυτά, όμως – όπως όλοι πολύ καλά γνωρίζουμε – σήμερα δεν υπάρχουν πια στην ατζέντα, γιατί η πραγματικότητα είναι ότι η εξωτερική πολιτική ασκείται από τους Υπουργούς με τέτοια ταχύτητα συναντήσεων, που πολλές φορές δεν προλαβαίνει καν να ενημερωθεί η Υπηρεσία ή εν πάση περιπτώσει η Υπηρεσία βοηθάει προς μια κατεύθυνση. Αντίθετα, η ευθύνη του πρέσβη σε μια χώρα για την προώθηση των οικονομικών συμφερόντων της χώρας μπορεί να είναι πολύ μεγάλη και μπορεί να είναι και πάρα πολύ αποτελεσματική.

Άρα, η ερώτησή μου είναι σχετικά απλή. Προς αυτή την κατεύθυνση, της ουσιαστικής συμμετοχής όχι μόνο του «Enterprise Greece» ή των διαφορετικών φορέων, αλλά του Υπουργείου Εξωτερικών και των στελεχών, διότι έχουμε εξαιρετικά στελέχη στο Υπουργείο Εξωτερικών – φαντάζομαι ήδη θα το έχετε διαπιστώσει – αυτά τα εξαιρετικά στελέχη εάν μπουν στη μάχη της Οικονομικής Διπλωματίας, θα είναι πάρα πολύ αποτελεσματικά. Μέχρι τώρα έχουν μπει λίγο, κατά την άποψή μου, όχι επαρκώς. Άρα, η ερώτησή μου είναι προς αυτή την κατεύθυνση τι γίνεται;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε, κυρία Μπακογιάννη. Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, παίρνω σκυτάλη από μια μικρή συζήτηση, που είχαμε, όταν παρουσιάσατε την πρώτη σας νομοθετική πρωτοβουλία στην Ολομέλεια πριν από λίγες ημέρες, αφού πω – γιατί θέλω να το λέω – ότι είμαι ο Υφυπουργός που μετέφερε τις υπηρεσίες της Οικονομικής Διπλωματίας από το Υπουργείο Οικονομικών στο Υπουργείο Εξωτερικών το 2002, που φαινόταν δύσκολο. Δεν ήταν τίποτα. Ήταν μια επιλογή, που έπρεπε να την ακολουθήσει κανείς, με λίγη τεχνική δεξιότητα από πλευράς νομικών. Έκτοτε έχουν περάσει 17 χρόνια και συζητάμε τα ίδια προβλήματα.

Όταν σας άκουσα, λοιπόν, να λέτε στην Ολομέλεια, με μια ευπρέπεια – που σας διακρίνει – για τη χρησιμότητα της συνένωσης των δύο νομικών προσώπων, σας είπα ότι «ναι, αλλά δεν μας λέτε κιόλας πώς τα πήγαν αυτά τα δύο νομικά πρόσωπα;». Διότι όσον αφορά τουλάχιστον στον Οργανισμό Προώθησης Εξαγωγών έχω τις χειρότερες εικόνες. Ήταν οι πρώτες σας μέρες, εμπειρία συγκεντρώνετε ακόμη, θα έρθει, όμως, η στιγμή να μπορέσετε να αξιολογήσετε, τι συγχωνεύετε.

Εγώ πιστεύω ότι συγχωνεύετε δύο «τίποτα», διότι νομιμοποιούμαι να σκέφτομαι αρνητικά στο μέτρο που δεν έχω θετικά και αρνητικά του καθενός εκ των δύο φορέων. Τι ενώνετε; Ενώνετε γραφειοκρατίες. Μα, η πληγή της εθνικής οικονομίας είναι οι γραφειοκρατίες. Το πρόβλημα της χώρας δεν είναι εάν κάνει καλές επιχειρηματικές αποστολές ή εάν δεν κάνει, αν κάνουν οι Πρωθυπουργοί επισκέψεις ή εάν δεν κάνουν. Όλοι κάνουν.

Το πρόβλημα είναι ποιος μετράει τα αποτελέσματα από ορισμένες δράσεις, που στην αρχή, στους πρώτους μήνες μιας πρωθυπουργικής και υπουργικής θητείας όλα φαίνονται εύκολα και ως αποτέλεσμα μικτών διυπουργικών επιτροπών ή συναντήσεων επιχειρηματικών, υπό την εποπτεία και την πολιτική σκέπη υπουργών ή πρωθυπουργών, αλλά στην πράξη δεν υπάρχει επενδυτής βλάκας, εκτός εάν τον πιάσεις βλάκα. Θα μελετήσει, ποιες είναι οι συνθήκες της αγοράς, ποιοι είναι οι κανόνες της γραφειοκρατίας, ποια είναι η συγκεντρωθείσα εμπειρία, θα δει δείκτες, για να βάλει τα χρήματά του.

Εδώ, λοιπόν, οι έχοντες και οι έχουσες την ευθύνη της Οικονομικής Διπλωματίας πρέπει να έχουν πρώτον, μια εντολή «ασχοληθείτε με αυτά, δεν είναι δευτερεύουσα εργασία». Συμφωνώ με την κυρία Μπακογιάννη, έτσι ακόμη το αντιλαμβάνονται οι διπλωμάτες υπάλληλοί σας. Δεν το αντιλαμβάνονται ως πρωτεύον καθήκον τους, το θεωρούν, γιατί έτσι έχουν γαλουχηθεί, ως τριτεύων καθήκον τους. Πρέπει, λοιπόν, αυτό να το αλλάξετε.

Θυμάμαι, όταν παραδίδαμε στον κ. Μολυβιάτη, μου είπε ότι για μας, για την προσέγγισή μας, ο πρέσβης είναι πωλητής. Ήταν μια πολύ προωθημένη ιδέα, αλλά στην πράξη δεν έκανε τίποτα απολύτως. Πέρασαν τα χρόνια, οι τετραετίες, οι κυβερνήσεις, οι υπουργοί και τα ίδια. Τώρα, λοιπόν, εσείς που παραλαμβάνετε αυτό το εργαλείο, αυτό το πόστο, θα κριθείτε όχι τώρα, τώρα όλα είναι καλά, όταν θα περάσει ο καιρός και θα πρέπει να επιδείξετε ένα έργο. Οι δομές, που πληρώνει το κράτος, τι του αποδίδουν στο πεδίο του εμπορίου και στο πεδίο των επενδύσεων; Πού έχουν συμβάλει; Εάν αρκεστείτε σε αυτά, που μας είπατε σήμερα, θα μιλάμε πια για μια διαιώνιση μιας αρνητικής κατάστασης.

Κλείνω με μια φράση. Ή είναι θέση αρχής μιας Κυβέρνησης ότι η μάχη της οικονομίας είναι μάχη κατά της γραφειοκρατίας ή δεν έχει καταλάβει πού βρίσκεται και να μου επιτρέψετε να πω ότι η συζήτηση για τη νομοθετική πρωτοβουλία περί επιτελικού κράτους, ήταν μια απόδειξη ότι δεν τα πάτε καλά στον τομέα αυτό. Δεν το έχετε δει καλά. Προσθέσατε από τη γραφειοκρατία, αντί να αφαιρέσετε. Εσείς παίρνετε μια πρωτοβουλία συγχωνεύσεων. Σε λίγο καιρό θα οφείλετε στην Εθνική Αντιπροσωπεία απολογισμό. Εγώ απλώς μιλώντας σε ένα επίπεδο που έχει η Επιτροπή Εθνικής Άμυνας και Εξωτερικών Υποθέσεων, που μένει μακριά από τις πολλές πολώσεις, που μπορεί να συνεννοούνται τα μέλη της, σας καταθέτω αυτό. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Μπογδάνος Κωνσταντίνος, Τσαβδαρίδης Λάζαρος, Παπαδόπουλος Μιχαήλ, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Συρίγος Ευάγγελος (Άγγελος), Χατζηβασιλείου Τάσος, Αθανασίου Αθανάσιος (Νάσος), Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Πούλου Γιώτα, Κατρούγκαλος Γεώργιος, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Ζαχαριάδης Κωνσταντίνος, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Μπιάγκης Δημήτριος, Λοβέρδος Ανδρέας, Φραγγίδης Γεώργιος, Παπαναστάσης Νικόλαος, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υπουργέ, ευχαριστούμε πολύ και εκ μέρους της Ελληνικής Λύσης που βρίσκεστε κοντά μας και το εκτιμούμε. Το σημερινό θέμα της Επιτροπής μας αποτελεί για τη χώρα μας ένα στοίχημα, που πρέπει να κερδίσουμε. Συνδέεται ξεκάθαρα με την οικονομική ανάκαμψη της πατρίδας μας και αυτό, που πρέπει να επισημανθεί, είναι ότι η Οικονομική Διπλωματία και η εξωστρέφεια δεν είναι ανεξάρτητες έννοιες μεταξύ τους, αντίθετα πρόκειται για έννοιες και πρακτικές, που συμπληρώνουν και προϋποθέτουν, αν θέλετε, η μία την άλλη.

Η αύξηση, λοιπόν, των εξαγωγών πρέπει να αντιμετωπιστεί από την Κυβέρνηση με υπευθυνότητα και προγραμματισμό, να δοθούν κίνητρα για την εξωστρέφεια των ελληνικών επιχειρήσεων, με παροχή διευκολύνσεων στην παραγωγή και τη δραστηριότητα για προϊόντα και υπηρεσίες ανταγωνιστικά στον διεθνή χώρο. Θα μου επιτρέψετε, επίσης, να σας αναφέρω το εξής. Σημαντικό ρόλο, όπως είπατε κι εσείς, στον τομέα των επενδύσεων παίζει ο Οργανισμός «ENTERPRISE GREECE», ο οποίος είναι κατεξοχήν εθνικός μας φορέας στην προσέλκυση επενδύσεων και εξαγωγών. Θα θέλαμε στο σημείο αυτό να έχουμε κάποια ενημέρωση από τον κ. Υπουργό, σε ποιο στάδιο είναι το ηλεκτρονικό ενιαίο portal για τις εξαγωγικές επιχειρήσεις, αλλά και γενικότερα, το στάδιο του ψηφιακού μετασχηματισμού.

 Επίσης, κύριε Υπουργέ, δεν μπορώ να μην αναφερθώ και αν έχετε την καλοσύνη να απαντήσετε, στα μακεδονικά προϊόντα, που μετά τις πολύ άσχημες εξελίξεις με τη Συμφωνία των Πρεσπών, χρειάζονται περισσότερο από ποτέ την υποστήριξη της Πολιτείας, αλλά και σε πιο πρακτικό επίπεδο η διοργάνωση συνεδρίων, σεμιναρίων και η συμμετοχή των ελληνικών προϊόντων σε διεθνείς εκθέσεις αποτελούν τρόπους ανάδειξης του ελληνικού επιχειρηματικού προϊόντος στη διεθνή αγορά.

Κλείνοντας, θα ήθελα να επισημάνω ότι οι στρατηγικές της Πολιτείας πρέπει να στοχεύουν στην επιχειρηματική ανάπτυξη και εξωστρέφεια. Ως Ελληνική Λύση, υποστηρίζουμε την εξωστρέφεια, με σεβασμό στις ανάγκες των συμπολιτών μας και διαβεβαιώνουμε ότι θα είμαστε παρόντες, για ένα γόνιμο διάλογο και συνεργασία, για να κερδίσει η χώρα μας αυτό το στοίχημα. Ευχαριστώ πολύ.

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ:** Ευχαριστώ, κύριε Πρόεδρε. Καλώς ήρθατε, κύριε Υφυπουργέ και ευχαριστούμε για την ενημέρωση. Αναφορικά με την πολιτική σας της εξωστρεφούς οικονομικής διπλωματίας, θα θέλαμε να γνωρίζουμε ποιους ποσοτικοποιημένους στόχους για το μέλλον έχετε θέσει, σε σχέση με τις ελληνικές εξαγωγές, αλλά και τις εισαγωγές, διότι αυτό είναι αλληλένδετο σε μια οικονομία, ιδιαίτερα, αν είναι πραγματικά εξωστρεφής, ώστε να μπορέσουμε να μετρήσουμε, όταν έρθει η ώρα, εάν πετύχατε τους ονομαστικούς στόχους, που ήδη έχετε θέσει.

Να σας θυμίσω ότι στον αναπτυξιακό νόμο είχατε πει ότι το στοίχημα για την ενσάρκωση του μεταρρυθμιστικού εγχειρήματος για την ενίσχυση της εξωστρέφειας της χώρας, βρίσκεται στην «ταχύτητα της ανταπόκρισης», επί λέξη είπατε «της Δημόσιας Διοίκησης, ειδικότερα όταν αυτή καλείται να αποδεχθεί και να αφομοιώσει και να ενσωματώσει ουσιαστικά τις απαιτούμενες δομικές και λειτουργικές τομές και γι’ αυτό είναι κρίσιμο να παρέχονται τα θεσμικά εργαλεία».

Συνεπώς, σύμφωνα με το σκεπτικό σας, εσείς έχετε βρει και την υπαίτιο αποτυχίας της πολιτικής σας στη Δημόσια Διοίκηση – και εννοώ την ταχύτητα, η οποία δεν υπάρχει – καθώς εσείς της παρέχετε και τα θεσμικά εργαλεία, αλλά και το ανθρώπινο δυναμικό.

Επίσης, στην ίδια συζήτηση, είπατε ότι η Ελληνική Εταιρεία Επενδύσεων και Εξωτερικού Εμπορίου αποτελεί το κύριο όχημα της ελληνικής Πολιτείας, τόσο για την προσέλκυση άμεσων επενδύσεων όσο και για την προώθηση των ελληνικών εξαγωγών. Ο Οργανισμός «Enterprise Greece» είναι ο αρμόδιος εθνικός φορέας, υπό την εποπτεία του Υπουργείου Εξωτερικών για την προσέλκυση επενδύσεων στην Ελλάδα και την προώθηση εξαγωγών, με στόχο να προβάλει τη χώρα ως ένα σημαντικό στρατηγικό εταίρο, παγκοσμίως. Διαπιστώνουμε, όμως, κατά την περιήγηση στη σχετική ιστοσελίδα ότι οι δραστηριότητες του Οργανισμού έχουν δώσει βάρος, κυρίως, σε δύο προϊόντα. Στο κρασί και στα προϊόντα αλιείας. Έχετε σχηματίσει κι εσείς την άποψη ότι στο παρελθόν κυριάρχησε αυτή η ετεροβαρής σχέση; Πώς στοχεύετε να εξισορροπήσετε αυτή την κατάσταση;

Προϋπόθεση για τον ελεύθερο ανταγωνισμό είναι η εξασφάλιση ενός πλαισίου, που διασφαλίζει ίσους όρους, για όλους τους συμμετέχοντες. Ένα μεγάλο εμπόδιο, λοιπόν, στην εξασφάλιση των ίσων όρων ανταγωνισμού αποτελεί η πολιτική αφανών επιχορηγήσεων, που πραγματοποιούν τραπεζικοί οργανισμοί, ιδιαίτερα, όταν κάποιοι από αυτούς έχουν μεγαλύτερη ρευστότητα από άλλους. Βέβαια, στην Ευρωπαϊκή Ένωση, έχουμε εδώ και 30 χρόνια μία εσωτερική αγορά και εδώ και περίπου 20 χρόνια μια οικονομική, νομισματική ένωση, χωρίς όμως, μια ουσιαστική τραπεζική, αλλά και ασφαλιστική ένωση, που θα μπορούσε να βοηθήσει αποτελεσματικά στον χώρο της ενιαίας αγοράς τέτοιες πρακτικές αφανών επιχορηγήσεων. Εσείς τις συμμερίζεστε αυτές τις γενικές αρχές; Γιατί έχουμε παραδείγματα στρέβλωσης της αγοράς, όπως πολύ καλά γνωρίζετε, είναι το σκάνδαλο της Siemens, αλλά και το σκάνδαλο της Volkswagen στην Γερμανία, η οποία έχει πάρει περίπου 19 δάνεια της τάξεως των 4 δις ευρώ, εκ των οποίων τα 14 για τη βελτίωση της απόδοσης των καυσίμων και τη μείωση των εκπομπών των καυσαερίων. Βρεθήκατε, λοιπόν, σε ένα γεύμα εργασίας στην τράπεζα Hypo Vereinsbank. Σ’ αυτό το δείπνο συμμετείχαν 25 μεγάλες γερμανικές εταιρείες.

Θα ήθελα πραγματικά να μας πείτε, εάν εκεί αδράξατε την ευκαιρία να εκφράσετε προβληματισμούς γι’ αυτές τις απόψεις και τι σκοπεύετε να κάνετε στο μέλλον, ώστε να καταστεί πραγματικότητα μια ενιαία αγορά, χωρίς αφανείς τραπεζικές επιχορηγήσεις. Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Γιαννάκου.

**ΜΑΡΙΕΤΤΑ ΓΙΑΝΝΑΚΟΥ:** Κύριε Υφυπουργέ, ευχαριστούμε για την ενημέρωση, η οποία ήταν πλήρης. Δεν ευθύνεστε βέβαια εσείς για το ότι η υπόθεση αυτή, η οποία υφίσταται πάρα πολλά χρόνια, δεν έχει αποφέρει τα δείγματα επιτυχίας, που περιμέναμε. Συμφωνώ με τον κ. Λοβέρδο σ’ αυτό. Η μία πλευρά είναι γιατί το ίδιο το Διπλωματικό Σώμα θεωρεί ότι έχει ρόλο επί γεωπολιτικών και εθνικών θεμάτων, όταν αυτή τη στιγμή όλες οι σχέσεις των χωρών βασίζονται στην οικονομία. Πουθενά αλλού. Εγώ έζησα, ως Υπουργός Παιδείας, το γεγονός ότι με επισκέπτονταν πρέσβεις πολύ μεγάλων χωρών ζητώντας μου να μεσολαβήσω, για να πουληθούν παιχνίδια για τα σχολεία. Σύγκρουση υπήρχε πάντα ανάμεσα στο Διπλωματικό Σώμα και στους υπευθύνους, που ήταν οι παλιοί εμπορικοί ακόλουθοι. Δεν υφίστατο καλή συνεργασία. Το είχαμε ζήσει ως βουλευτές, να μας επισκέπτονται ομάδες ανθρώπων και να μας λένε ότι τους αφαιρούνται προνόμια, δεν γίνονται δεκτές οι εισηγήσεις τους κ.λπ.. Πρέπει να κατανοήσει, λοιπόν, το Διπλωματικό Σώμα ότι πρέπει να παίξει αυτό το παιχνίδι. Αν δεν μπορεί, τότε ίσως θα πρέπει να βρούμε κάποιους καταλληλότερα στελέχη. Αλλά πρέπει να γίνει αυτό. Έχουμε κάποια πράγματα, τα οποία μπορούμε να προσφέρουμε, να πουλήσουμε στη διεθνή κοινότητα. Πρέπει να δημιουργήσουμε σχέσεις όχι μόνο με τις ευρωπαϊκές χώρες και όχι μόνο στο επίπεδο Ευρωπαϊκής Ένωσης, αλλά πρέπει να δημιουργηθούν διμερείς σχέσεις και μέσα στην Ευρωπαϊκή Ένωση. Έχουμε παραμερίσει και λησμονήσει τις διμερείς σχέσεις, τις οποίες πρέπει να ενισχύσουμε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Ξενογιαννακοπούλου.

**ΜΑΡΙΑ – ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Σας ευχαριστώ πολύ, κύριε Πρόεδρε. Θα ήθελα και εγώ, κύριε Υπουργέ, να σας ευχαριστήσω για την ενημέρωση, που μας κάνατε και θα ήθελα να σας κάνω μία γενική και μία ειδική ερώτηση.

Η γενική ερώτηση έχει να κάνει με τις προτεραιότητες της στρατηγικής σας στον κρίσιμο αυτόν τομέα της Οικονομικής Διπλωματίας και θα μας ενδιέφερε να μας πείτε τις βασικές σας προτεραιότητες στην δευτερολογία σας.

Επίσης, να επισημάνω αυτό, που είπε ο συνάδελφος, ο κ. Κατρούγκαλος, το είπε και η κυρία Μπακογιάννη, ότι οι δύο οργανισμοί, οι οποίοι, πλέον, είναι κάτω από την εποπτεία σας, σαφώς, έχουν έναν σημαντικό ρόλο να διαδραματίσουν, αλλά η στρατηγική, εκ των πραγμάτων, εκπορεύεται από το Υπουργείο Εξωτερικών και η έννοια της ένταξης της Οικονομικής Διπλωματίας στο πλαίσιο του Υπουργείου Εξωτερικών είναι ακριβώς για τη σημασία ότι είναι ένας βραχίονας μιας συνολικής στρατηγικής εξωτερικής πολιτικής της χώρας μας, που διαδραματίζει έναν σημαντικό ρόλο. Άρα, ίσως, αν μπορούσατε, να μας δώσετε κάποια περισσότερα στοιχεία.

Το ειδικό ερώτημα αφορά στον εμπορικό πόλεμο μεταξύ των Ηνωμένων Πολιτειών και της Ευρώπης, σε σχέση με τη στάση του Παγκοσμίου Οργανισμού Εμπορίου και την ανοχή που δείχνει σε αυτές τις επιλογές της διοίκησης Τραμπ. Και επειδή εδώ τίθενται σοβαρά θέματα όσον αφορά στους Έλληνες παραγωγούς, όσον αφορά μια σειρά ζητήματα εμπορικών σχέσεων και σε σχέση βέβαια και με τη στρατηγική, που η χώρα μας θα παρακολουθήσει στο πλαίσιο των ευρωπαϊκών θεσμών, γιατί, δυστυχώς, βλέπουμε εδώ – θα έλεγα – και μία αποδυνάμωση και των διεθνών θεσμών στα θέματα Εμπορίου ή μεροληψίας. Θα μας ενδιέφερε ιδιαίτερα πώς σκοπεύετε να κινηθείτε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σαςευχαριστώπολύ**,** κύριεΠρόεδρε**.** Καλώς ήρθατε, κύριε Υπουργέ και από την πλευρά μου και ευχαριστούμε πολύ, που είσαστε εδώ για να απαντήσετε στις ερωτήσεις μας και να μας ενημερώσετε. Θα σας κάνω πέντε ερωτήσεις πολύ σύντομα.

Πρώτον, ποια είναι η στρατηγική σας και με ποιες συγκεκριμένες κινήσεις σκοπεύετε να υπερασπιστείτε τα ελληνικά προϊόντα προστατευμένης ονομασίας προέλευσης, όπως είναι η φέτα, το γιαούρτι, το ελαιόλαδο κ.λπ. στις επιθέσεις που δέχονται τόσο στο πλαίσιο της Ευρωπαϊκής Ένωσης όσο και σε όλον τον κόσμο διεθνώς;

Δεύτερον, σύμφωνα με πρόσφατα στοιχεία της Eurostat κατά το 2018 μόλις το 4% των εξαγωγών τυποποιημένου ελαιόλαδου χωρών – μελών της Ευρωπαϊκής Ένωσης ανήκε στην Ελλάδα, ενώ η χώρα μας βρίσκεται σταθερά στην 3η θέση παραγωγών ελαιολάδου διεθνώς, κατέχοντας το 10% της παγκόσμιας παραγωγής και περίπου το 15% στην Ευρωπαϊκή Ένωση. Τι προτίθεσθε να πράξετε επ’ αυτού για να βελτιωθεί;

Τρίτον, πώς σκοπεύετε να προστατεύσετε τους Έλληνες ροδακινοπαραγωγούς μετά την πρόσφατη επιβολή δασμών από την κυβέρνηση των Ηνωμένων Πολιτειών της Αμερικής; Σας υπενθυμίζουμε ότι πρόκειται για το δεύτερο μεγάλο πλήγμα, που δέχονται οι παραγωγοί μας μετά την επιβολή εμπάργκο εξαγωγών στη Ρωσία από την Ευρωπαϊκή Ένωση.

Τέταρτον, δηλώσατε πρόσφατα ότι στους επόμενους δύο με τρεις μήνες θα υπάρξουν πολύ σημαντικές επενδύσεις στη χώρα μας. Μπορείτε να γίνετε συγκεκριμένος σχετικά με τους κλάδους, τα μεγέθη και τους όρους, με τους οποίους θα γίνουν αυτές οι επενδύσεις; Πόσες και τι ποιότητας θέσεις εργασίας προσδοκάτε ότι θα δημιουργήσουν; Τι προστιθέμενη αξία θα φέρουν στην ελληνική οικονομία;

Πέμπτον, στις 8 Οκτωβρίου, σε ομιλία σας, στην Ημερίδα «No Deal Brexit, Προετοιμασία Δημόσιας Διοίκησης και Επιχειρήσεων» είπατε επί λέξει «προετοιμαζόμαστε για κάθε ενδεχόμενο, είτε το Brexit γίνει με συμφωνία είτε χωρίς». Θα θέλαμε συγκεκριμένες απαντήσεις σχετικά με το πώς ακριβώς έχετε προετοιμαστεί για το καθένα από τα δύο αυτά ενδεχόμενα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τον λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Υπουργέ, στην καρδιά μιας σύγχρονης εξωτερικής πολιτικής και για την προώθηση, αλλά και για τη διατήρηση της ειρήνης και το λεγόμενο «peace making» και το «peace keeping», είναι η Οικονομική Διπλωματία. Δεν είναι τα όπλα, όπως συνέβαινε στο παρελθόν. Στο πλαίσιο αυτό, το ζητούμενο για την Οικονομική Διπλωματία είναι η διαμόρφωση των διακρατικών σχέσεων μεταξύ των χωρών, μέσω των διακρατικών συμφωνιών, κυρίως, διεθνούς Εμπορίου. Επομένως, το πρώτο σκέλος είναι οι διακρατικές συμφωνίες, που διαμορφώνονται και το δεύτερο σκέλος είναι η ενδυνάμωση, η ενίσχυση των εγχώριων επιχειρήσεων ή των μεμονωμένων παραγωγών είτε μέσα από συλλογικά σχήματα να προσεγγίσουν, να διεισδύσουν σε ξένες αγορές.

Σε ό,τι αφορά στο πρώτο σκέλος των διακρατικών διμερών συμφωνιών, διακρατικών συμφωνιών εν γένει, η χώρας μας, ως μέλος της Ευρωπαϊκής Ένωσης, οφείλει να είναι ενεργή στη διαμόρφωση της ατζέντας της Ευρωπαϊκής Ένωσης σε ό,τι αφορά στη διπλωματία, που αναπτύσσει η ίδια η Ευρωπαϊκή Ένωση. Θέλω, επομένως, ως νέα πολιτική ηγεσία του Υπουργείου Εξωτερικών, να μου πείτε ποιοι είναι οι στόχοι εκ μέρους της νέας ηγεσίας δια της Οικονομικής Διπλωματίας δια μέσω της Ευρωπαϊκής Ένωσης.

Το δεύτερο είναι οι διάφορες διμερείς συμφωνίες, σαν αυτή που έχει υπογράψει η προηγούμενη κυβέρνηση με την Κίνα και εν πάση περιπτώσει εξελίσσεται, επειδή το Κράτος έχει συνέχεια και από αυτή την Κυβέρνηση και εν πάση περιπτώσει, για την προσέγγιση και νέων αναδυόμενων αγορών, όπως είναι για παράδειγμα της Ινδίας ή της νέας αναδυόμενης αγοράς των Αφρικανικών χωρών. Για παράδειγμα, γνωρίζω από την προηγούμενη υπουργική μου εμπειρία, ότι το Ιταλικό «Invest in Greece» – ανεξαρτήτως της ερώτησης, αν αυτό θα πρέπει να υπάγεται γραφειοκρατικά στο Υπουργείο Ανάπτυξης ή στο Υπουργείο Εξωτερικών – είχε έναν ολόκληρο στελεχιακό δυναμικό 100 υπαλλήλων, που στοχευμένα ασχολούνταν με τη διείσδυση των ιταλικών προϊόντων και των ιταλικών επιχειρήσεων στην αγορά της Νότιας Αφρικής. Αν υπάρχει κάποια συγκεκριμένη στόχευση για την διείσδυση αναδυόμενων αγορών από το ελληνικό Υπουργείο Εξωτερικών και δη, από την Οικονομική Διπλωματία όπως διαμορφώνεται;

Επίσης, αυτό που θέλω να σας ρωτήσω είναι με ποια εργαλεία γίνεται η υποβοήθηση των εγχώριων επιχειρήσεων δομημένων παραγωγών για τη διείσδυσή τους σε ξένες αγορές; Με ποιο μάρκετινγκ επομένως, μέσα από τις καμπάνιες, εν πάση περιπτώσει, η υποβοήθηση των επιχειρήσεων και των παραγωγών στην εξωστρέφειά τους. Αν σκέφτεστε να αναπτύξετε και κάποια καινούργια προγράμματα προς την κατεύθυνση αυτή. Επίσης, αν έχετε προτεραιοποιήσει κάποιους τομείς, στους οποίους η χώρα μας έχει συγκριτικά πλεονεκτήματα, που έχουν σχέση με το κλίμα, τη γεωγραφική της θέση, που έχουν σχέση με την ιστορία της, με τον πολιτισμό μας, είτε είναι του πρωτογενούς τομέα παραγωγής είτε πρόκειται για την μεταποίηση είτε πρόκειται αν θέλετε και για τις υπηρεσίες, όπως π.χ. για τον τουρισμό. Αν προωθείται για παράδειγμα, ο θεματικός τουρισμός, ο συνεδριακός τουρισμός ή ο ιατρικός τουρισμός. Αν κινούμαστε προς κάποια τέτοια κατεύθυνση;

Επειδή έχω επισκεφθεί πρόσφατα την Αμερική, θέλω να μιλήσω λίγο για τα brand names. Το πιο ισχυρό brand αυτή τη στιγμή στην Αμερική, είναι τα ελληνικού τύπου γιαούρτια – το Greek yogurt – το γνωρίζετε και η πιο γρήγορα αναδυόμενη αγορά, είναι η αγορά του ελληνικού τύπου γιαουρτιού. Εκεί αναδύονται δύο ζητήματα. Πώς ενισχύονται οι ελληνικές επιχειρήσεις και πώς προστατεύεται το brand αυτό, έναντι άλλων brand; Αν η χώρα μας, αν το Ελληνικό Υπουργείο Εξωτερικών σε συνεργασία πάντα με το Υπουργείο Ανάπτυξης και το «Invest in Greece», σκοπεύει να δημιουργήσει και άλλα τέτοια ισχυρά brand names. Για παράδειγμα το λέω, χωρίς να γνωρίζω ποιες προϋποθέσεις υπάρχουν, να φτιαχτεί και το brand name του λαδιού ή των ελιών. Αν έχετε στη στόχευσή σας, στη προτεραιότητά σας, να προωθήσετε κάποιου τέτοιου είδους πολιτικές;

Επειδή θίχτηκε και από άλλους συναδέλφους, με αφορά ως προερχόμενη από την Πέλλα, το θέμα των δασμών που επιβλήθηκαν στην ελληνική κομπόστα, που μάλιστα είναι πρόσθετοι δασμοί στους ήδη εφιστάμενους, καθιστά το προϊόν αυτό μη ανταγωνιστικό και ξέρετε ότι η ελληνική βιομηχανία της κομπόστας, που ως επί τον πλείστον αναπτύσσεται σε αυτούς τους δύο νομούς, στους νομούς Πέλλας και Ημαθίας, έχει το 60% περίπου της παγκόσμιας παραγωγής. Υπάρχουν εξαγωγές από την Ευρωπαϊκή Ένωση μέχρι την Κορέα και την Ιαπωνία. Μια πρόσθετη επιβάρυνση καθιστά τα ελληνικά ροδάκινα εξαιτίας αυτής της διαμόρφωσης, τελείως μη ανταγωνιστικά και λειτουργεί συσωρευτικά στα ήδη υφιστάμενα προβλήματα. Ποια είναι η πολιτική, εν πάση περιπτώσει, γι' αυτό το πολύ σημαντικό θέμα ευρύτερου ενδιαφέροντος; Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστώ πολύ. Τον λόγο έχει ο κ. Δερμεντζόπουλος.

**ΧΡΗΣΤΟΣ ΔΕΡΜΕΝΤΖΟΠΟΥΛΟΣ:** Ευχαριστούμε, κύριε Υφυπουργέ για τη λεπτομερή παρουσίαση των πεπραγμένων σας. Θα ήθελα να σας συγχαρώ και προσωπικά για την πρόσφατη και ιδιαίτερα επιτυχημένη επίσκεψή σας στην Κίνα, μαζί με τον κ. Πρωθυπουργό, γιατί σημειώθηκε ρεκόρ επιχειρηματικών συναντήσεων, όπως είπατε – 315 – ανάμεσα σε Έλληνες και Κινέζους επιχειρηματίες. Γεγονός, που καταδεικνύει τη θέληση της Κυβέρνησής μας να μετουσιώσει σε πράξη το κεντρικό πολιτικό της αφήγημα. Την εξωστρέφεια και προσέλκυση ξένων επενδύσεων.

Θα ήθελα να αναφερθώ με τη σειρά μου, σε δύο σημαντικά ζητήματα, που μου έχουν τεθεί από παραγωγικούς φορείς τόσο του Έβρου όσο και άλλων περιοχών.

Πρώτον. Οι εξαγωγείς εκφράζουν την ανάγκη καλύτερης συνεργασίας και συντονισμού με τα γραφεία οικονομικών και εμπορικών υποθέσεων της χώρας στο εξωτερικό. Είναι κομβικής σημασίας για την είσοδο των ελληνικών προϊόντων σε μια ξένη αγορά να υπάρχει υποστήριξη των ελληνικών επιχειρήσεων από τους κατά τόπους εμπορικούς ακολούθους. Θα ήθελα να γνωρίζω, αν έχετε κάποιο σχεδιασμό πάνω σε αυτό; Θα μπορούσαν, για παράδειγμα – και αυτό ζητούν – να οργανωθούν υπό κοινή εποπτεία του Υπουργείου Εξωτερικών και των παραγωγικών φορέων, επιμορφωτικά σεμινάρια για την καλύτερη εξοικείωση των εμπορικών μας ακολούθων, με τα ιδιαίτερα χαρακτηριστικά των ελληνικών εξαγώγιμων προϊόντων, καθώς και με τις εξαγωγικές επιχειρήσεις αυτές καθ’ αυτές.

Δεύτερον, όπως είναι γνωστό τα ελληνικά προϊόντα και κυρίως τα αγροτικά, είναι ιδιαίτερα ποιοτικά. Ωστόσο η συνήθως μικρή προσφερόμενη ποσότητα αγαθών οδηγεί στην αδυναμία απόκτησης σημαντικού μεριδίου στις ξένες αγορές.

Υπάρχει κάποιος σχεδιασμός, έτσι ώστε να συνδράμει το Υπουργείο σας σε συνδυασμό με άλλους φορείς, όπως το Υπουργείο Ανάπτυξης, στο συντονισμό και τη δημιουργία ελληνικών εξαγωγικών clusters, έτσι ώστε να υπάρξουν ευνοϊκότερες προοπτικές και στις ελληνικές εξαγωγές;

Τέλος, ορμώμενος και από την παρουσία του Κινέζου Προέδρου στη χώρα μας, θα ήθελα να αναφερθώ σε κάποιους οικονομικούς τομείς, που θα είχαν ιδιαίτερα σημαντική επίδραση, τόσο στην οικονομία του Έβρου όσο και συνολικά στην Περιφέρεια Ανατολικής Μακεδονίας και Θράκης. Αν και ήδη έχουν υπάρξει κάποιες τοπικές προσπάθειες προς την κατεύθυνση αυτή, η κρατική υποστήριξη στην ανταλλαγή τεχνογνωσίας ανάμεσα σε έλληνες και κινέζους παραγωγούς, που δραστηριοποιούνται στον τομέα της σηροτροφίας, θα μπορούσε να αυξήσει την ελληνική παραγωγή μεταξιού και να ενισχύσει σημαντικά τα έσοδα της χώρας από τις εξαγωγικές δραστηριότητες. Παρατηρείται έκρηξη ζήτησης για μετάξι στην ευρωπαϊκή αγορά. Παράλληλα, λόγω της γεωγραφικής γειτνίασης του Έβρου με σημαντικές για την Κίνα εμπορικές περιοχές, Νοτιοανατολική Ευρώπη, η προσέλκυση μεγάλων επενδύσεων στον τομέα των logistics θα μπορούσε να είναι παραπάνω από εφικτή, αν δημιουργηθεί ένα κατάλληλο στρατηγικό πλαίσιο με τη συμβολή όλων των συμβαλλομένων πλευρών. Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ, τον κ. Δερμεντζόπουλο. Τον λόγο έχει ο κ. Γκίκας.

**ΣΤΕΦΑΝΟΣ ΓΚΙΚΑΣ:** Κύριε Υπουργέ, θα ήθελα και εγώ να σας ευχαριστήσω για την παρουσία σας εδώ και θα ήθελα να σας κάνω δύο-τρεις ερωτήσεις, περισσότερο πρακτικής υφής. Είναι αλήθεια ότι η προώθηση της επιχειρηματικότητας είναι κεντρικός κυβερνητικός στόχος και νομίζω και όλων των κυβερνήσεων, όμως, εμπλέκονται πάρα πολλοί τομείς, όπως μας είπατε και εσείς και πάρα πολλές υπηρεσίες.

Θα ήθελα να κάνω, λοιπόν, την πρώτη ερώτηση. Πώς είναι η συνεργασία σας, π.χ. εκτός βεβαίως από τις αρμόδιες υπηρεσίες του Υπουργείου Εξωτερικών, που θεωρώ ότι εκεί δεν υπάρχει κανένα θέμα, όπως είναι οι Πρεσβείες, οι Ακόλουθοι και τα λοιπά, για παράδειγμα, με τα Εμπορικά Επιμελητήρια; Που και αυτά στο πλαίσιο του επιπέδου τους ασκούν και προωθούν την επιχειρηματικότητα, όπως με τα διασυνοριακά προγράμματα και τα λοιπά και την διπλωματία σε κάποιο βαθμό ή με τις Περιφέρειες ή με το Σύνδεσμο Βιομηχάνων; Δηλαδή, αν υπάρχει κάποια συνεργασία με τέτοιους θεσμούς και πώς προωθείται αυτή η συνεργασία;

Επίσης μια ακόμη ερώτησή μου, είναι η εξής. Με χώρες πλούσιες, που όμως δεν έχει τύχει να έχουμε κάποια σημαντική οικονομική δραστηριότητα, όπως π.χ. με τη Βραζιλία, με την Αργεντινή, με τη Μαλαισία, που όμως αναδύονται στο παγκόσμιο στερέωμα, κάνουμε κάποιες κινήσεις; Και εάν ναι, ποιες προς την κατεύθυνση αυτή της ενδυνάμωσης της επιχειρηματικής σχέσεως μας;

Μια τρίτη ερώτηση, είναι η εξής. Επειδή διαβάζουμε και στο διεθνή Τύπο ότι υπάρχει μεγάλος ανταγωνισμός τώρα για την ανοικοδόμηση της Συρίας και για την ανοικοδόμηση της Λιβύης. Επειδή εμείς δεν έχουμε βαριά βιομηχανία, αλλά στον κατασκευαστικό κλάδο έχουμε να επιδείξουμε σημαντικές περγαμηνές. Σε αυτή τη διαδικασία, γίνεται κάτι από την πλευρά του Υπουργείου Εξωτερικών, για να είμαστε και εμείς από τους βασικούς παίκτες την επόμενη ημέρα στην ανοικοδόμηση – και το αναφέρω, ως παράδειγμα – της Συρίας ή της Λιβύης; Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Γκίκα. Τον λόγο έχει ο κ. Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Θα ήθελα να σας ευχαριστήσω και εγώ, κύριε Υπουργέ, για την ενημέρωση. Προφανώς δεν θα διαφωνούσε κανείς στις τρεις γενικές στρατηγικές που αναφέρατε, εννοώ ως τίτλους στην παρουσίαση, που μας κάνατε. Θα ήθελα, όμως, να μας δώσετε περισσότερες πληροφορίες, για το ποιες είναι οι πιο συγκεκριμένες προτεραιότητες; Αναφέρομαι σε τομείς και συγκεκριμένα σε αυτούς που έχουμε ισχυρά συγκριτικά πλεονεκτήματα, ως οικονομία και ως χώρα, πράγμα το οποίο είναι και το κρίσιμο ως περιεχόμενο σε όλη αυτή τη συνολική προσπάθεια και τη σημαντική δουλειά, που πρέπει να κάνει η Οικονομική Διπλωματία.

Η δεύτερη ερώτησή μου. Προφανώς με ενδιαφέρει και μας ενδιαφέρει όλους, το εξής. Ποια είναι η περιφερειακή διάσταση της πολιτικής που θα ασκήσετε στον τομέα αυτό, λαμβάνοντας υπόψη το επίπεδο ανάπτυξης της κάθε Περιφέρειας και τις μεγάλες περιφερειακές ανισότητες που υπάρχουν; Θα ήθελα να αναφερθώ σε μια ιδιαίτερη Περιφέρεια, την Ανατολική Μακεδονία και Θράκη, που έχει ιδιαίτερες ανισότητες και θα ήθελα να ακούσω γύρω από αυτά, ποια είναι η άποψή σας και τι έχετε να πείτε; Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Χαρίτου. Τον λόγο έχει ο κ. Μπογδάνος.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Υπουργέ, καλώς ήρθατε στη Επιτροπή. Κάθε θερμή ευχή για την κατά το δυνατόν πιο ωφέλιμη θητεία σας.

Είστε Υφυπουργός Οικονομικής Διπλωματίας και Εξωστρέφειας. Το μεν πρώτο είναι μια πρακτική, το δεύτερο είναι σχεδόν μια έννοια που έχει χαρακτηρίσει το έθνος μας για πολλές εκατοντάδες χρόνια. Είναι έθνος ταξιδευτών, εμπόρων, μεταπρατών, που ίσως όταν άρχισε να χάνει και τη σύνδεσή του με την συγκεκριμένη έννοια, περιήλθε σε μια φάση δεινών ενός στενού ελλαδισμού.

Ως εκ τούτου, κατά πρώτον, μια θερμότατη ευχή να μπορέσετε να μεταδώσετε ένα νέο πνεύμα στους συνεργάτες, καθώς επίσης και σε όλους όσους σχετίζονται με το χαρτοφυλάκιό σας. Στην πράξη, το έχουμε ανάγκη.

Από κει και ύστερα, μια και μόνη ερώτηση, θα ζητούσα μια ενημέρωση για το εγχείρημα της ειδικής σήμανσης των ελληνικών Μακεδονικών προϊόντων, η οποία έχει δρομολογηθεί και προγραμματιστεί με σκοπό και στόχο την προστασία, την αποτελεσματικότερη προώθησή τους, αλλά συγχρόνως και την προβολή του brand της ελληνικής Μακεδονίας.

Πληροφορίες σχετικά με την πρόοδο αυτού του εγχειρήματος, θα ήταν ιδιαιτέρως ευπρόσδεκτες. Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Έχει ολοκληρωθεί ο κύκλος των τοποθετήσεων των συναδέλφων. Στο σημείο αυτό, κυρίες και κύριοι συνάδελφοι, κύριε Υπουργέ, να σας ενημερώσουμε ότι θα διακοπεί η τηλεοπτική μετάδοση της συνεδρίασης και θα συνεχίσουμε.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ Παρόντες ήταν οι Βουλευτές κ.κ. Αναστασιάδης Σάββας, Βαγιωνάς Γεώργιος, Βασιλειάδης Βασίλειος, Γκιουλέκας Κωνσταντίνος, Δαβάκης Αθανάσιος, Κεδίκογλου Συμεών (Σίμος), Κεφαλογιάννη Όλγα, Λαμπρόπουλος Ιωάννης, Λιούτας Αθανάσιος, Μπογδάνος Κωνσταντίνος, Τσαβδαρίδης Λάζαρος, Παπαδόπουλος Μιχαήλ, Ρουσόπουλος Θεόδωρος (Θόδωρος), Σενετάκης Μάξιμος, Χατζηβασιλείου Τάσος, Βίτσας Δημήτριος, Πούλου Γιώτα, Ξενογιαννακοπούλου Μαρία – Ελίζα (Μαριλίζα), Ζαχαριάδης Κωνσταντίνος, Χαρίτου Δημήτριος (Τάκης), Φραγγίδης Γεώργιος, Μυλωνάκης Αντώνιος και Χήτας Κωνσταντίνος.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**